UREDBA KOMISIJE (EU) 2021/2202

z dne 9. decembra 2021

o spremembi prilog II, III in IV k Uredbi Evropskega parlamenta in Sveta (ES) št. 396/2005 glede mejnih vrednosti ostankov za acekvinocil, Bacillus subtilis sev IAB/BS03, emamektin, flutolanil in imazamoks v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 5(1) in člena 14(1)(a) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za flutolanil in imazamoks so bile določene v Prilogi II k Uredbi (ES) št. 396/2005. Za acekvinocil in emamektin so bile MRL določene v delu A Priloge III k navedeni uredbi. Kar zadeva Bacillus subtilis sev IAB/BS03, niso bile določene posebne MRL in navedena snov ni bila vključena v Prilogo IV k navedeni uredbi, tako da se uporablja privzeta vrednost 0,01 mg/kg iz člena 18(1)(b) navedene uredbe.

(2) V okviru postopka za registracijo fitofarmacevtskega sredstva, ki vsebuje aktivno snov acekvinocil, za uporabo na citrusih je bila v skladu s členom 6(1) Uredbe (ES) št. 396/2005 vložena vloga za spremembo obstoječih MRL.

(3) Za emamektin je bila taka vloga vložena za kivije in breskve. Za flutolanil je bila taka vloga vložena za fižol (s stroki) in artičoke. Za imazamoks je bila taka vloga vložena za grah (s stroki), sojo, koruzo in riž.

(4) V skladu s členom 8 Uredbe (ES) št. 396/2005 so zadevne države članice navedene vloge ocenile in Komisiji poslale ocenjevalna poročila.

(5) Evropska agencija za varnost hrane (v nadaljnjem besedilu: Agencija) je proučila vloge in ocenjevalna poročila, zlasti glede tveganj za potrošnike in po potrebi za živali, ter predložila obrazložena mnenja o predlaganih MRL (2). Navedena mnenja je poslala vložnikom, Komisiji in državam članicam ter jih javno objavila.

(6) Glede flutolanila je vložnik predložil informacije, ki med pregledom, izvedenim v skladu s členom 12 Uredbe (ES) št. 396/2005, niso bile na voljo. Navedene informacije zadevajo poskuse za ugotavljanje ostankov, analitske metode, obstojnost pri shranjevanju in metabolizem prežvekovalcev.

(7) Glede imazamoksa je vložnik predložil take informacije o poskusih za ugotavljanje ostankov, analitskih metodah in metabolizmu rastlin.

(8) V postopku odobritve aktivne snovi Bacillus subtilis sev IAB/BS03 je bila v skladu s členom 8(1)(g) Uredbe (ES) št. 1107/2009 Evropskega parlamenta in Sveta (3) v povzetek dokumentacije vključena vloga za MRL. Navedeno vlogo so ocenile zadevne države članice v skladu s členom 11(2) navedene uredbe. Agencija je proučila vlogo in podala sklep o strokovnem pregledu ocene tveganja za pesticide z aktivno snovjo (4). V navedenem sklepu Agencija ni mogla dokončno oceniti tveganja za potrošnike pri vnosu te snovi s hrano, ker nekatere informacije niso bile na voljo in je bil potreben nadaljnji premislek odgovornih za obvladovanje tveganja. Tak nadaljnji premislek je bil upoštevan v poročilu o pregledu (5), v katerem je bilo ugotovljeno, da organizem ni patogen za ljudi, po uporabi aktivne snovi pa se ne pričakujejo toksini ali toksični metaboliti v hrani. Glede na navedene ugotovitve Komisija meni, da bi bilo treba snov Bacillus subtilis sev IAB/BS03 vključiti v Prilogo IV k Uredbi (ES) št. 396/2005.

(9) Iz obrazloženih mnenj in sklepa Agencije ter ob upoštevanju dejavnikov, ki vplivajo na odločitev, je razvidno, da zadevne spremembe MRL izpolnjujejo zahteve iz člena 14(2) Uredbe (ES) št. 396/2005.

(10) Uredbo (ES) št. 396/2005 bi bilo zato treba ustrezno spremeniti.

(11) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloge II, III in IV k Uredbi (ES) št. 396/2005 se spremenijo v skladu s Prilogo k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 9. decembra 2021 Za Komisijo predsednica Ursula VON DER LEYEN

(1) UL L 70, 16.3.2005, str. 1.

(2) Znanstvena poročila Agencije so na voljo na spletu: http://www.efsa.europa.eu:

Reasoned opinion on the modification of the existing maximum residue levels for acequinocyl in citrus fruits (Obrazloženo mnenje o spremembi obstoječih mejnih vrednosti ostankov za acekvinocil v citrusih). EFSA Journal 2019;17(8):5746.

Reasoned opinion on the modification of the existing maximum residue levels for emamectin in kiwi and peaches (Obrazloženo mnenje o spremembi obstoječih mejnih vrednosti ostankov za emamektin v kivijih in breskvah). EFSA Journal 2019;17(5):5710.

Reasoned opinion on the evaluation of confirmatory data following the Article 12 MRL review for flutolanil (Obrazloženo mnenje o oceni potrditvenih podatkov po pregledu MRL iz člena 12 za flutolanil). EFSA Journal 2018;17(2):5593.

Reasoned opinion on the evaluation of confirmatory data following the Article 12 MRL review for imazamox (Obrazloženo mnenje o oceni potrditvenih podatkov po pregledu MRL iz člena 12 za imazamoks). EFSA Journal 2019;17(2):5584.

(3) Uredba (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (UL L 309, 24.11.2009, str. 1).

(4) Conclusion on the peer review of the pesticide risk assessment of the active substance Bacillus subtilis strain IAB/BS03 (Sklep o strokovnem pregledu ocene tveganja za pesticide z aktivno snovjo Bacillus subtilis sev IAB/BS03). EFSA Journal 2018;16(6):5261.

(5) Review report for the active substance Bacillus subtilis strain IAB/BS03 (Poročilo o pregledu aktivne snovi Bacillus subtilis sev IAB/BS03) (SANTE/10318/2019).